Biblían komin í sófann . Haukur Valdimarsson og Björk Ingimundardóttir . Ljósm. HS Héraðsbókasafninu á Kirkjubæjarklaustri barst mikil gersemi að gjöf í ágúst 2019 . Það var Guðbrandsbiblía frá 1584 sem Guðbrandur biskup Þorláksson gaf Knappstaðakirkju . Ljósritaða eintakið var gefið út 1957 . Guðbrandur var biskup á Hólum í Hjaltadal og mikill áhugamaður um bókaútgáfu og þýðingar . Eitt af markmiðum Lútherstrúarmanna var að gera öllum kleift að lesa Biblíuna á eigin máli . Íslendingar tóku þetta bókstaflega og þýddu Biblíuna strax og voru þar með tuttugasta þjóðin til að þýða á móðurmálið . Guðbrandsbiblía er skrifuð með gotnesku letri þannig að það er ekki auðvelt að lesa hana en nú geta allir spreytt sig við það þegar þeir koma á bókasafnið . Haukur Valdimarsson , læknir , gaf Héraðsbókasafninu Guðbrandsbiblíuna til minningar um foreldra sína og tvo eldri bræður sem eru látnir . Foreldrarnir voru þau Guðrún Ólafsdóttir fædd í Holtahólum á Mýrum í Austur-Skaftafellssýslu 8. janúar 1914 , dáin 18. ágúst 2010 og Valdimar Lárusson fæddur á Kirkjubæjarklaustri 4. janúar 1908 , dáinn 26. júlí 1985 . Látnir synir þeirra hjóna voru þeir Lárus Valdimarsson fæddur 29. júní 1940 , dáinn 22. febrúar 2016 og Einar Ólafur fæddur 3. nóvember 1944 , dáinn 9. júní 2017 . Lárus var bóndi á Klaustri . Einar Ólafur var verslunarstjóri á Klaustri og í Reykjavík . Hjónin Guðrún og Valdimar bjuggu alla sína hjúskapartíð á Kirkjubæjarklaustri . Guðrún starfaði sem húsmóðir á stóru heimili og tók þátt í bústörfunum , Valdimar var um langt árabil stöðvarstjóri Pósts - og síma á Klaustri ásamt því að annast veðurathuganir . Guðbrandsbiblían er talin eitt mesta bókmenntaafrek þjóðarinnar . Bókin er myndskreytt og var það í fyrsta skipti sem prentaðar voru myndir í bók á Íslandi . Upphafsstafir eru skreyttir og minna á gömlu handritin . Bókin var prentuð á pappír og tók tvö ár að prenta 500 eintök . Hver bók kostaði tvö til þrjú kýrverð . Útgáfa Guðbrandsbiblíu átti ríkan þátt í að varðveita íslenska tungu og menningu . Björk Ingimundardóttir veitti bókinni viðtöku og þakkaði fyrir þessa höfðinglegu gjöf sem íbúar í Skaftárhreppi geta glaðst yfir . Allir ættu að leggja leið sína í Héraðsbókasafnið á Kirkjubæjarklaustri til að skoða gripinn .